《雅歌楼诗送永丰宰邓晋卿》
宋代·王庭圭

潢池赤子弄库兵，犬牙蟠接虔漳汀。十年烽火照县郭，白昼不敢问衙庭。

忽见青楼临大路，楼上高歌挥白羽。楼前解角看投壶，终岁不闻挝战鼓。

主人坐笑已风流，小妇鸣筝楼上头。曲罢仍能雅歌舞，送君此舞传中州。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。